b'\n_START_ARTICLE_\nEntesa Nacionalista i Ecologista d\'Eivissa\n_START_SECTION_\nHist\xc3\xb2ria\n_START_PARAGRAPH_\nEl mes de setembre de 1989, se celebr\xc3\xa0 el I Congr\xc3\xa9s, i fou escollit secretari general Enric Ribes i Mar\xc3\xad. _NEWLINE_A les primeres eleccions posteriors a la seva fundaci\xc3\xb3, les del Parlament europeu de juny de 1989, ENE nom\xc3\xa9s pogu\xc3\xa9 donar suport a la coalici\xc3\xb3 Esquerra dels Pobles (Euskadiko Ezkerra - EE -, PSM de Mallorca, PSM de Menorca), que aconsegu\xc3\xad 285 vots (1,4%) dels sufragis piti\xc3\xbcsos. Poc despr\xc3\xa9s, ENE ja es pogu\xc3\xa9 presentar per primera vegada, en el cas de les generals d\'octubre de 1989, en els quals coalitz\xc3\xa0 amb els seus socis del PSM de Mallorca i de Menorca. Per primera i \xc3\xbanica vegada, un eivissenc, el diputat del Congr\xc3\xa9s Enric Ribes i Mar\xc3\xad, liderava la llista a nivell balear. Va assolir a Eivissa 532 vots (1,63%). En el cas de la circumscripci\xc3\xb3 del Senat per Eivissa i Formentera, ENE hi present\xc3\xa0 Antoni Cardona i Bonet, qui aconsegu\xc3\xad 473 sufragis (1,52%). _NEWLINE_El gener de 1990, ENE va canviar la seua denominaci\xc3\xb3 per l\'actual, Entesa Nacionalista i Ecologista -ENE-, en un congr\xc3\xa9s extraordinari. Antoni Mar\xc3\xad i Mar\xc3\xad Rota, pass\xc3\xa0 a ser el nou secretari general. L\'abril de 1990, es constitu\xc3\xad, al monestir de Montision, a Porreres, la Federaci\xc3\xb3 d\'Esquerra Nacionalista de les Illes Balears -FENIB- per part d\'ENE i del PSM de Mallorca i el de Menorca. Era la primera organitzaci\xc3\xb3 pol\xc3\xadtica no estatal d\'abast balear d\'en\xc3\xa7\xc3\xa0 de la Transici\xc3\xb3. Davant la convocat\xc3\xb2ria d\'eleccions locals i balears de maig de 1991, el partit eivissenc assol\xc3\xad la primera representaci\xc3\xb3 institucional en la seva hist\xc3\xb2ria, en la persona de Neus Antonio i Torres, qui fou escollida regidora de la ciutat d\'Eivissa. El 1993 dimit\xc3\xad i fou substitu\xc3\xafda per Antoni Mar\xc3\xad i Mar\xc3\xad. En el cas de les eleccions al Parlament i al Consell, aquest fou el cap de llista i aconsegu\xc3\xad 1.411 vots (4,69%), per\xc3\xb2 no assol\xc3\xad representaci\xc3\xb3. El lema de la campanya fou "Eivissa ets tu"._NEWLINE_El 1992, celebr\xc3\xa0 el segon congr\xc3\xa9s, "Fent pa\xc3\xads", d\'on sort\xc3\xad reelegit Antoni Mar\xc3\xad com a secretari general. El partit es posicion\xc3\xa0 com a proper a les actituds a favor de la independ\xc3\xa8ncia dels Pa\xc3\xafsos Catalans. _NEWLINE_El juny de 1993, a les eleccions generals es present\xc3\xa0 amb la candidatura PSM-ENE. Ernest Prats i Garcia hi representava ENE i anava de n\xc3\xbamero tres. La candidatura va aconseguir 428 vots (1,07%) a Eivissa i Formentera. La candidatura al Senat per Eivissa i Formentera va ser personalitzada en Antoni Mar\xc3\xad, qui aconsegu\xc3\xad 548 sufragis (1,45%). _NEWLINE_El juny de 1994, de cara a les eleccions al Parlament europeu, ENE es coalitz\xc3\xa0 amb ERC i EA en la coalici\xc3\xb3 Europa de les Nacions, en la qual present\xc3\xa0 Ernest Prats i Garcia en la llista i obtingu\xc3\xa9 402 vots (1,39%) a Eivissa i Formentera. Per contra, el PSM de Mallorca es present\xc3\xa0 en la coalici\xc3\xb3 anomenada, a les Balears, PSM-Nacionalistes de Mallorca-Converg\xc3\xa8ncia i Uni\xc3\xb3 (PSM-NM-CiU). El n\xc3\xbamero cinc era ocupat per Pere Sampol i l\'eivissenc Isidor Mar\xc3\xad i Mayans hi era present. La coalici\xc3\xb3 aconsegu\xc3\xad 167 vots (0,58%) a Eivissa i Formentera. _NEWLINE_El tercer congr\xc3\xa9s, "Noves vies", el 1995, s\'inclinaria per l\'afirmaci\xc3\xb3 de la identitat pr\xc3\xb2pia d\'Eivissa i el refor\xc3\xa7ament dels lligams amb els partits socis de la FENIB. Andreu Coll i Buf\xc3\xad en seria el nou secretari general. _NEWLINE_De cara a les eleccions al Parlament Balear de 1995, ENE present\xc3\xa0 Leopold Llombard i Bordero com a candidat al Consell i al Parlament, i obtingu\xc3\xa9 671 vots (2,07%). ENE particip\xc3\xa0 des del principi en la gestaci\xc3\xb3 de la primera candidatura unit\xc3\xa0ria d\'esquerres de les Piti\xc3\xbcses des de 1979: l\'agrupaci\xc3\xb3 d\'electors Eivissa i Formentera al Senat, impulsada per PSOE, EU, Els Verds, ENE, ERC i tot un seguit de persones sense adscripci\xc3\xb3 partidista, i que present\xc3\xa0 l\'advocada Pilar Costa i Serra com a candidata a les eleccions a Corts del 1996. Costa va guanyar l\'esc\xc3\xb3 amb 21.327 vots (55,86%). En el cas de la candidatura al Congr\xc3\xa9s dels Diputats, ENE es present\xc3\xa0 coalitzada amb els PSM de Mallorca i Menorca, on Andreu Coll i Buf\xc3\xad anava de n\xc3\xbamero tres, i obtingu\xc3\xa9 241 vots (0,55%). L\'any 1997, es va viure un moment d\'inflexi\xc3\xb3 en la formaci\xc3\xb3 eivissenca arran del quart congr\xc3\xa9s, on Andreu Coll i Buf\xc3\xad va ser reelegit secretari general, i on es marcaren com a l\xc3\xadnies directrius l\'eivissenquisme, si b\xc3\xa9 sense renunciar al lloc de les Piti\xc3\xbcses en el marc dels Pa\xc3\xafsos Catalans, l\'ecologisme i l\'ordenaci\xc3\xb3 del territori. El congr\xc3\xa9s va reactivar la formaci\xc3\xb3 en milit\xc3\xa0ncia i en la formulaci\xc3\xb3 d\'iniciatives en tem\xc3\xa0tiques molt diverses. _NEWLINE_La FENIB es convert\xc3\xad en Federaci\xc3\xb3 PSM-Entesa Nacionalista l\'abril de 1998, i es reafirmaren els lligams d\'ENE amb mallorquins i menorquins. Amb aquesta decisi\xc3\xb3, tamb\xc3\xa9 es canvi\xc3\xa0 el logotip de la formaci\xc3\xb3, i s\'adopt\xc3\xa0 el que havia decidit la federaci\xc3\xb3: un puzle de tres peces quadribarrades que encaixen, en diagonal. Sota aquest, les paraules Entesa Nacionalista i Ecologista. _NEWLINE_Davant les eleccions municipals espanyoles de 1999 ENE contribu\xc3\xad a la transformaci\xc3\xb3 de l\'experi\xc3\xa8ncia al Senat de 1996 en el Pacte de Progr\xc3\xa9s, coalici\xc3\xb3 preelectoral formada per PSOE, EU, Els Verds, ENE i ERC. A nivell local, Maurici Cuesta i Lab\xc3\xa8rnia fou escollit regidor a l\'Ajuntament d\'Eivissa i, Antoni Mar\xc3\xad i Mar\xc3\xad, a l\'Ajuntament de Sant Joan de Labritja. Cuesta integr\xc3\xa0 l\'equip de govern progressista i ocup\xc3\xa0 les \xc3\xa0rees de Turisme, Comer\xc3\xa7 i Normalitzaci\xc3\xb3 Ling\xc3\xbc\xc3\xadstica. Mar\xc3\xad fou nomenat delegat territorial a les Piti\xc3\xbcses de la Conselleria d\'Educaci\xc3\xb3 i Cultura del Govern de les Illes Balears. Aix\xc3\xad mateix, Enric Ribes i Mar\xc3\xad fou nomenat delegat territorial a les Piti\xc3\xbcses de l\'IDI (Institut de Desenvolupament Industrial) i, de retruc, de la Conselleria d\'Economia, Comer\xc3\xa7 i Ind\xc3\xbastria. Pilar Costa, cap de llista al Parlament i al Consell, fou la primera presidenta d\'Eivissa i Formentera gr\xc3\xa0cies als 17.697 vots assolits (47,22%). En aquella mateixa convocat\xc3\xb2ria se celebraren eleccions al Parlament europeu, a les quals ENE concorregu\xc3\xa9 amb el PSM de Mallorca, CiU i el Bloc Nacionalista Valenci\xc3\xa0. El candidat eivissenc fou Guillem Puget i Acebo, i, a Eivissa, la llista obtingu\xc3\xa9 445 vots (1,18%). _NEWLINE_A les eleccions generals de 2000 es reedit\xc3\xa0 la candidatura unit\xc3\xa0ria al Senat per Eivissa i Formentera, en la f\xc3\xb3rmula de l\'agrupaci\xc3\xb3 d\'electors d\'Eivissa i Formentera al Senat, amb Fanny Tur i Riera com a candidata, qui va obtenir 16.009 sufragis (40,19%). En el cas de les eleccions al Congr\xc3\xa9s dels Diputats, Maurici Cuesta i Lab\xc3\xa8rnia fou el n\xc3\xbamero 3 de la candidatura presentada per la Federaci\xc3\xb3 PSM-Entesa Nacionalista, i assol\xc3\xad 324 vots (0,77%). D\'altra banda, al cinqu\xc3\xa8 congr\xc3\xa9s, el 2001, s\'escoll\xc3\xad com a secretari general Enric Ribes i Mar\xc3\xad. _NEWLINE_L\'any 2003, es reedit\xc3\xa0 el PACTE PROGRESSISTA, en aquesta ocasi\xc3\xb3 sense la participaci\xc3\xb3 d\'ELS VERDS. ENE obtingu\xc3\xa9, del total d\'escons, dues regidories: Leopold Llombard i Bordero, a l\'Ajuntament d\'Eivissa, i Joan Carles Clap\xc3\xa9s i Tur, al de Santa Eul\xc3\xa0ria des Riu. Llombard integr\xc3\xa0 l\'equip de govern progressista i ocup\xc3\xa0 les \xc3\xa0rees de Policia Local i Normalitzaci\xc3\xb3 Ling\xc3\xbc\xc3\xadstica. _NEWLINE_Respecte a la convocat\xc3\xb2ria d\'eleccions generals de mar\xc3\xa7 de 2004, ENE s\'integr\xc3\xa0 en la coalici\xc3\xb3 electoral Progressistes per Eivissa i Formentera, conjuntament amb ERC i EU, la qual present\xc3\xa0 Catalina Torres i Roig com a candidata a la Cambra Alta, i assol\xc3\xad 2.876 vots (5,75%). Pel que fa a les eleccions al Congr\xc3\xa9s dels Diputats, la Federaci\xc3\xb3 PSM-Entesa Nacionalista fou una de les formacions integrants de la coalici\xc3\xb3 Progressistes per les Illes Balears, juntament amb EU, ERC i ELS VERDS. Marian Su\xc3\xa1rez Ferreiro fou la representant eivissenca de consens; ocup\xc3\xa0 el n\xc3\xbamero 3 de la llista balear i obtingu\xc3\xa9 2.139 sufragis a Eivissa i Formentera (4,5%)._NEWLINE_De cara a les eleccions al Parlament europeu, de juny de 2004, ENE renov\xc3\xa0, a trav\xc3\xa9s de la Federaci\xc3\xb3 PSM-Entesa Nacionalista, la seva alian\xc3\xa7a amb CiU i el Bloc Nacionalista Valenci\xc3\xa0, i s\'hi incorporaren el Partit Nacionalista Basc -PNB- i el Bloc Nacionalista Gallec -BNG. A la coalici\xc3\xb3, dita Europa dels Pobles, Susanna Bonet i Mar\xc3\xad fou la candidata eivissenca, i obtingu\xc3\xa9 191 vots (0,74%). Fortes discrep\xc3\xa0ncies en la gesti\xc3\xb3 urban\xc3\xadstica de la ciutat d\'Eivissa per part de l\'equip de govern del Pacte Progressista, portaren l\'Entesa -ENE- a demanar un gir important en aquesta q\xc3\xbcesti\xc3\xb3. Com que no es produ\xc3\xad i, a m\xc3\xa9s, hi havia altres motius de disconformitat, ENE decid\xc3\xad abandonar la coalici\xc3\xb3 i l\'equip de govern perqu\xc3\xa8 el Pacte s\'havia allunyat del programa i de la filosofia de la coalici\xc3\xb3. El regidor nacionalista de l\'Ajuntament d\'Eivissa, en canvi, opt\xc3\xa0 per mantenir-se en l\'executiu municipal i, poc abans de ser expulsat de milit\xc3\xa0ncia per la seu rebel\xc2\xb7lia, decid\xc3\xad abandonar la formaci\xc3\xb3. Aix\xc3\xad, ENE abandon\xc3\xa0 tots els seus lligams amb el Pacte Progressista i emprengu\xc3\xa9 una nova l\xc3\xadnia d\'actuaci\xc3\xb3 en solitari. Clap\xc3\xa9s segu\xc3\xad com a regidor de l\'oposici\xc3\xb3 a Santa Eul\xc3\xa0ria des Riu, i pass\xc3\xa0 al grup mixt. El mes de febrer de 2005, es produ\xc3\xad el Refer\xc3\xa8ndum pel Tractat Europeu, en el qual ENE i tota la federaci\xc3\xb3 nacionalista balear deman\xc3\xa0 el vot en contra. Aquest sum\xc3\xa0 un 11,07% dels sufragis. _NEWLINE_Per participar en les eleccions auton\xc3\xb2miques i locals de maig de 2007, ENE amb EU-EV i ERC cre\xc3\xa0 EIVISSA PEL CANVI (ExC) que es present\xc3\xa0 finalment amb la coalici\xc3\xb3 PSOE-ExC, que aconsegu\xc3\xad pel Consell d\'Eivissa 19.466 vots (46,78%) i 7 consellers i guany\xc3\xa0 les eleccions. Al Parlament, aconsegu\xc3\xad 19.094 (45,82%) i 6 diputats, per\xc3\xb2 sense que n\'hi hagu\xc3\xa9s cap d\'afiliat a ENE. En els comicis locals, en els quals la coalici\xc3\xb3 PSOE-ExC s\'impos\xc3\xa0 a Eivissa i Sant Josep de Labritja, foren elegits dos regidors d\'ENE, un a la ciutat d\'Eivissa i un altre a Santa Eul\xc3\xa0ria des Riu, que acabaren amb el domini popular. _NEWLINE_El 2008, don\xc3\xa0 suport a la candidatura UNITAT PER LES ILLES amb UM, PSM, ERC i ELS VERDS DE MENORCA, que presentava Pere Sampol Mas de cap de llista i que a Eivissa nom\xc3\xa9s aconsegu\xc3\xad 676 vots (1,35%). Al Senat, don\xc3\xa0 suport al candidat del PSOE-ExC, Pere Torres Torres, que aconsegu\xc3\xad 26.513 vots i fou elegit senador. _NEWLINE_A la darreria de 2006, componen la Comissi\xc3\xb3 Executiva d\'aquest partit Maurici Cuesta i Lab\xc3\xa8rnia, secretari general; Susanna Bonet i Mar\xc3\xad, secret\xc3\xa0ria d\'organitzaci\xc3\xb3; i Guillem Puget i Acebo, Pau Serradell i Colombini i Joan Carles Clap\xc3\xa9s i Tur, com a vocals. Aquest darrer ho fa en representaci\xc3\xb3 de joventuts del partit, JOVES D\'ESQUERRA NACIONALISTA -JEN-ENE. La formaci\xc3\xb3 est\xc3\xa0 estructurada entorn d\'una comissi\xc3\xb3 executiva, de l\'Assemblea General de Militants -m\xc3\xa0xim \xc3\xb2rgan entre congressos- i del congr\xc3\xa9s, que se celebra des de 2004 cada tres anys. _NEWLINE_El partit nacionalista eivissenc ha tingut diverses seus: al passeig de Vara de Rey (1989-1990), al carrer Bartomeu Vicent Ramon (1990-1991) i, actualment, al carrer de Madrid. Totes elles, a la ciutat d\'Eivissa. _NEWLINE_Actualment l\'Entesa Nacionalista i Ecologista d\'Eivissa (ENE), est\xc3\xa0 en un proc\xc3\xa9s de renovaci\xc3\xb3 amb el PSM-Entesa i analitzant diferents estrat\xc3\xa8gies pol\xc3\xadtiques d\'esquerra a Eivissa. _NEWLINE_Actualment, durant el 2012, el partit ha iniciat una nova etapa en la qual, de la m\xc3\xa0 de la Federaci\xc3\xb3 del PSM-Entesa, han passat a denominar-se a nivell extern coma Entesa. El proc\xc3\xa9s renovador del partit s\'est\xc3\xa0 realitzant, aix\xc3\xad com l\'elaboraci\xc3\xb3 d\'una nova marca i imatge.'